གནས་ཚུལ་དེ་ལྟ་བུའི་འོག་སྲས་སྲོང་བཙན་དགུང་ལོ་བཅུ་གསུམ་ལ་ཁ་གཏད་མ་ཐག་པ་དེ་བློན་ཆེན་མྱང་མང་པོ་རྗེ་ཞང་སྣང་དང་།མགར་མང་ཞམ་སུམ་སྣང་།ཁྱུང་པོ་སྤུང་སད་ཟུ་ཙེ།དབས་དབྱི་ཚབ་ལ་སོགས་པ་རྣམས་ཀྱིས་ཞབས་ནས་བཏེགས་ཏེ་བཙན་པོའི་ཁྲི་ལ་མངའ་གསོལ་ཞིང་།སྐབས་དེར་ལྷག་པའི་ཆབ་སྲིད་དང་དམག་དོན་གྱི་སྣང་ཚུལ་ཛ་དྲག་པོ་དེས་དགུང་ན་ཧ་ཅང་ཕྲ་བའི་བཙན་པོ་གསར་པ་དེ་ལ་དངོས་འབྲེལ་བཟོད་པར་དཀའ་བའི་ཚོད་བགམ་ནན་མོ་ཞིག་འཕྲད་ཡོད།འོན་ཀྱང་སྐྱེ་སྟོབས་ཀྱི་དཔལ་འབར་བའི་བཙན་པོ་གཞོན་ནུ་དེ་ནི་འཇིགས་སྐྲག་དང་ཉེན་ཁ་ཇི་ཙམ་འཕྲད་པ་དེ་ཙམ་གྱིས་བློ་གྲོས་ཇེ་འཕེལ་དང་སྙིང་སྟོབས་ཇེ་བརྟན་དུ་གྱུར་པ་ལས།ཡིད་ཐང་ཆད་ནས་དཔའ་ཞུམ་པ་ཞིག་རྩ་བ་ནས་བཟོ་མ་ཐུབ་པ་མ་ཟད།དེ་ལས་ལྡོག་སྟེ་འཐབ་རྩོད་ཀྱི་བརྒྱུད་རིམ་ནས་བཙོ་སྦྱང་ཡང་ཡང་བྱས་པའི་ངར་ལྕགས་ཀྱི་ཕ་བོང་ལྟ་བུ་ཞིག་ཆགས་པ་དེ་ནི།བཙན་པོ་འདི་ཉིད་ཀྱིས་སྐུ་ཚེ་ཧྲིལ་པོར་རླབས་ཆེན་གྱི་མཛད་པ་བློ་ཡུལ་ལས་འདས་པ་གཅིག་རྗེས་གཉིས་མཐུད་དུ་སྐྲུན་གནང་མཛད་ཐུབ་པའི་མཐུན་རྐྱེན་ཁྱད་དུ་འཕགས་པ་ཞིག་ལགས།བཙན་པོ་སྲོང་བཙན་གྱི་དུས་འགོར་ད་དུང་རང་གར་ཐོར་བའི་ཚོ་པ་སོ་སོའི་དབར་རྟག་ཏུ་ཕན་ཚུན་འཐབ་འཁྲུག་དང་།གསོད་རྡུང་།འཕྲོག་བཅོམ་སོགས་དཔུང་པ་སུ་བཟང་གིས་རང་སྣང་གང་དྲན་བྱེད་པ་ལ་གཅིག་གྱུར་ཁྲིམས་ལུགས་ཀྱི་འགན་སྲུང་སོགས་མེད་པར་བརྟེན།མི་ཚང་མས་རང་གི་ལུས་སྲོག་ལོངས་སྤྱོད་སྲུང་བའི་ཕྱིར་རི་ལ་འཁྲས་ནས་བཙན་ས་ཞིག་མ་བཟུང་ཀ་མེད་བྱུང་བ་དང་།ཕྱོགས་གཞན་ཞིག་ནས་དེ་སྔོན་བོད་ཀྱི་ཐོན་སྐྱེད་གཙོ་བོ་རི་དྭགས་བརྔོན་པ་དང་།འབྲོག་ལས་བྱེད་པ་ཡིན་པས་དབྱར་དུས་རི་བོ་མཐོ་ས་དང་།དགུན་དུས་རི་བོའི་འདབས་སོགས་རྩྭ་ཆུ་གང་བཟང་དུ་འཕོ་སྐྱས་བྱས་ནས་སྡོད་པས།གདོང་དམར་བོད་ཀྱི་ཀླད་པར་ད་དུང་གཅིག་གྱུར་དང་མཛའ་མཐུན།གུས་བཀུར།མཉམ་སྒྲིལ་སོགས་ཀྱི་དོན་སྤྱི་གཏིང་ཟབ་པ་ཞིག་ཆགས་མེད་པ་རྐྱེན་བྱས་པས།སྐབས་དེའི་བོད་སྤྱི་ཚོགས་ཀྱི་རྣམ་པ་དངོས་དེ་ནི་ཁ་བྲལ་ཡ་ཐོར་དུ་སོང་ནས་རུས་རྒྱུད་ཚོ་པ་ཁག་བཅོ་བརྒྱད་ཙམ་ལ་ཕྱེས་ཡོད་པར་ཕན་ཚུན་དབར་མཐུན་སྒྲིལ་མེད་པ་དང་།ཡིད་ཆེས་མེད་པ།བདེ་འཇགས་མེད་པ།སྤྱི་ཚོགས་ལ་སྒྲིག་ལམ་མེད་པ།མི་རྣམས་གཏུམ་ཞིང་རྒོད་པས་གདོད་མའི་སྤྱི་ཚོགས་ཀྱི་འཕྲོས་ལུས་དམུ་རྒོད་ཀྱི་བྱ་སྤྱོད་མངོན་སུམ་དུ་ཁྱེར་ཡོད།གཞན་ད་དུང་བོན་པོའི་ཆོས་ཀྱིས་མི་རྣམས་ཀྱི་བསམ་བློར་དབང་བསྒྱུར་བའི་ནུས་པ་ཤོར་འགོ་བརྩམས་པར་མ་ཟད།བོན་གྱིས་དུས་ཚིགས་ལྟར་ཕྱུགས་ཟོག་དང་རི་དྭགས་མང་པོ་བསད་ནས་མཆོད་སྦྱིན་བྱེད་པ་དེས་ཞིང་ཕྱུགས་ལས་ཐོན་སྐྱེད་ལ་གནོད་འཚེ་ཆེན་པོ་གཏོང་གིན་ཡོད།ཆབ་སྤེལ་ཚེ་བརྟན་ཕུན་ཚོགས་ཀྱི་གསུང་རྩོམ་ཕྱོགས་བསྒྲིགསལསདེ་ལྟ་བུའི་སྤྱི་ཚོགས་སུ་བཙན་ཤུགས་དང་དཔུང་སྟོབས་ཁོ་ནར་བརྟེན་ནས་གཅིག་གྱུར་གྱི་སྲིད་དབང་ཞིག་འཛུགས་ཐུབ་པ་བྱུང་ནའང་སྲ་ཞིང་བརྟན་པོ་ཞིག་ཆགས་དཀའ་བ་ནི་ཞང་ཞུང་དང་སུམ་པ།གཉལ།དྭགས་པོ།ཀོང་པོ།མྱང་པོ་བཅས་ཡང་ཡང་ངོ་ལོག་པ་ལས་རྟོགས་ཐུབ་སྟེ།དཔེར་ན་ལྷོ་ཕྱོགས་འབངས་སུ་བཀུག་བཞག་ནས་བྱང་ཕྱོགས་འདུལ་སྐབས་ལྷོ་ཕྱོགས་པས་སླར་ཡང་གྱེན་རྒོལ་བྱེད་པས་ཚོ་ཁག་ཡོངས་ཀྱི་མགོ་ཁེབས་དཀའ་བའི་གནས་ཚུལ་བྱུང་བ་དང་།དེའི་རྒྱུ་རྐྱེན་གཙོ་བོ་ཞིག་ནི་བོད་མིའི་སེམས་རྒྱུད་ཀྱི་འཇམ་རྩུབ་ལ་རག་ལུས་ཡོད་ཅེས་ཆོས་དཔེ་དང་བསླབ་བྱ།ཞལ་གདམས་དག་ལས་གསུངས་པ་ལྟར།བཙན་པོ་འཇིག་རྟེན་ན་ཀླ་ཀློ་དང་དམུ་རྒོད།རྨོངས་རྟུལ་བཅས་ཀྱི་གཉན་པོར་གྲགས་པའི་ཤེས་རིག་དང་ཁྲིམས་སྲོལ།ཆོས་ལུགས་ཀྱི་གཞུང་སོགས་ཕྱོགས་བཞིའི་རྒྱལ་ཁམས་ནས་དྲངས་པ་དང་།ལྷག་པར་དུ་རྒྱ་བོད་བར་ལ་ཆབ་སྲིད་དང་།དཔལ་འབྱོར།རིག་གནས་བཅས་ཀྱི་ཐད་ནས་མཛའ་མཐུན་གྱི་འབྲེལ་ལམ་རྒྱ་ཆེན་པོ་བཙུགས་པ་དང་རྒྱ་གར་ནས་སངས་རྒྱས་ཆོས་ལུགས་གདན་འདྲེན་ཞུས་པ་དེས་བོད་མི་རྣམས་རྒྱུད་ལ་མིག་རྒྱང་རིང་བ་དང་།བག་ཡོད་པ་།བཟོད་པ་ཆེ་བ།བློ་བརྟན་པ།བརྩོན་འགྲུས་ཆེ་བ།ཁོང་གྲིམ་པ།རྒྱུད་འཇམ་པ།ཞི་ཞིང་དུལ་བ།བློ་རྟོན་རུང་བ་དང་།བསླུ་བ་མེད་པ་བཅས་ཀྱི་ཡོན་ཏན་གོམས་པར་བྱས།རྒྱལ་པོ་སྲོང་བཙན་སྒམ་པོས་སངས་རྒྱས་ཆོས་ལུགས་ཀྱི་ཀུན་སྤྱོད་རྩ་དོན་ལྷ་ཆོས་དགེ་བ་བཅུ་པོ་བོད་ཀྱི་ཁྲིམས་ཡིག་ནང་དུ་བཀོད་པས།བོད་ལ་དགེ་སྡིག་ཅེས་པའི་ཐ་སྙད་གཉིས་ཐོག་མར་བྱུང་བར་མ་ཟད།སངས་རྒྱས་ཆོས་ལུགས་ཀྱི་ནང་དོན་མཚོན་པའི་དགེ་སྡིག་གི་འདུ་ཤེས་ཀྱི་ས་བོན་ཡང་བོད་མི་རིགས་ཐུན་མོང་གི་སེམས་རྒྱུད་ལ་ཐོག་མར་བཏབ་པ་ད་ང།དུས་མཚུངས་སུ་བོད་འབངས་སྤྱི་མཐུན་དུ་སྡིག་སྤོང་དགེ་སྒྲུབ་ལ་སྐུལ་བ་བརྗོད་བྱ་གཙོ་བོར་བསྟེན་པའི་བསླབ་བྱའང་གང་མང་ཞིག་གནང་བ་རེད།